
FORSLAG
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
1.	glæder sig over, at Revisionsretten har erklæret, at de transaktioner, der ligger til grund for årsregnskabet for Den Europæiske Unions Agentur for Retshåndhævelsessamarbejde (Europol) for regnskabsåret 2022, i alt væsentligt er lovlige og formelt rigtige; 
2.	glæder sig over, at Europol gennemførte foranstaltninger på foranledning af dechargemyndigheden med hensyn til intern kontrol, databeskyttelse, ekstern kommunikation og Revisionsrettens bemærkninger, navnlig vedrørende processen for vurdering af en potentiel interessekonflikt; påskønner desuden aktiviteter vedrørende kønsdiversitet og digitalisering af administrative procedurer; bifalder den yderligere digitalisering gennem anvendelse af Kommissionens informationssystemer og værktøjer inden for HR-forvaltning og kontraktforvaltning;
3.	minder om Revisionsrettens bemærkning om lovligheden og den formelle rigtighed af transaktioner i forbindelse med dagpenge til tre udstationerede nationale eksperter fra Nederlandene; minder om, at Europol konstaterede og oplyste, at der var udbetalt 155 553 EUR for meget i dagpenge til tre udstationerede nationale eksperter fra Nederlandene i 2022; bemærker Europols svar om, at Europol i overensstemmelse med kravene i artikel 101 i finansforordningen 2018/1046 besluttede at give afkald på inddrivelsen af de for meget udbetalte beløb for at opretholde tillidsforholdet og samarbejdet med de myndigheder, de var udstationeret fra; bifalder, at Europol styrkede den forudgående kontrol, herunder tildelingen af midler, for at give effektiv sikkerhed for lovligheden af de tilhørende finansielle rettigheder forud for fremtidige betalinger; 
4.	minder om Revisionsrettens bemærkning om lovligheden og den formelle rigtighed af transaktioner i forbindelse med driftstilskud til finansiering af aktiviteter, der udføres af en national politistyrke i en medlemsstat; bemærker, at Revisionsretten konstaterede, at en del af tilskuddet på 0,2 mio. EUR var regelstridig; noterer sig Europols svar om, at driftstilskuddet vedrørte særlige indsatsenheders aktiviteter koordineret af én medlemsstat, og at moms derfor var en støtteberettiget omkostning i henhold til artikel 186, stk. 4, litra c), i finansforordningen 2018/1046 og den tilhørende specifikke gennemførelsesvejledning fra Kommissionen om forvaltning af tilskud; glæder sig over, at Europol vil vurdere støtteberettigelsen af moms i forbindelse med driftstilskud i lyset af Revisionsrettens bemærkninger;
5.	bemærker med tilfredshed, at Europol i 2022 godkendte 98 068 driftstilskud og støttede 2 758 operationer forbundet med fem flerårige stratetiske prioriteter; noterer sig Europols aktiviteter, der afspejler arbejdsprogrammet for 2022, herunder vedrørende udvikling af operationel informationsteknologi og informationsstyringskapacitet, operationel koordinering, bekæmpelse af grov og organiseret kriminalitet, cyberkriminalitet, finansiel og økonomisk kriminalitet, strategisk og analytisk koordinering og styring af terrorbekæmpelse, støtte og administration; glæder sig over Europols samarbejde med Ukraine og den støtte, der ydes til medlemsstater og tilgrænsende lande, som blev øget først på året i forbindelse med krigen; glæder sig over, at Europol har suspenderet sit samarbejde med Rusland;
6.	bemærker, at Den Europæiske Tilsynsførende for Databeskyttelse (EDPS) den 16. september 2022 anmodede Den Europæiske Unions Domstol om at annullere to bestemmelser i den ændrede Europolforordning, nemlig artikel 74a og 74b, idet den hævdede, at de i alvorlig grad undergraver retssikkerheden for enkeltpersoners personoplysninger og truer EDPS' uafhængighed; bemærker desuden Rettens kendelse i sag T-578/22 af 6. september 2023, hvorved EDPS' søgsmål mod den ændrede Europolforordning blev afvist, og at – for så vidt angår de anfægtede bestemmelsers eventuelle virkninger på EDPS' beslutning af 3. januar 2022 – kan EDPS ikke påberåbe sig dem til støtte for sit søgsmål; minder om, at EDPS har appelleret kendelsen i sag T-578/22, og at EDPS har mandat til at føre tilsyn med lovligheden af Europols behandling af personoplysninger i henhold til forordning (EU) 2016/794; glæder sig over Europols indsats for at efterkomme EDPS' henstillinger, navnlig at der i den mellemliggende periode er blevet fastsat en kategori af registrerede for alle bidrag fra før den ændrede Europolforordnings ikrafttræden;  
7.	bemærker, at Europol fortsat arbejdede tæt sammen med eu-LISA om at indføre automatiseret kontrol af rejseansøgningsoplysninger fra det europæiske system vedrørende rejseinformation og rejsetilladelse (ETIAS) og sammenholde dem med Europols oplysninger; bemærker, at idriftsættelsen af ETIAS blev udsat til november 2023 ved Rådets afgørelse; glæder sig over, at Europol udvidede sit samarbejde med Den Europæiske Anklagemyndighed (EPPO) i 2022, og at det ved årets udgang støttede 21 store EPPO-operationer vedrørende skattesvig;

8.	bemærker, at den ændrede Europolforordning, som trådte i kraft den 28. juni 2022, kræver et øget tilsyn med dets aktiviteter, f.eks. gennem oprettelsen og udnævnelsen af en ansvarlig for grundlæggende rettigheder, som er forpligtet til at rapportere direkte til Europols administrerende direktør; bemærker endvidere, at udvidelsen af Europols beføjelser med hensyn til støtte til medlemsstaterne og samarbejde med private parter, tredjelande og internationale organisationer vil kræve, at der oprettes yderligere interne og eksterne tilsynsmekanismer for at garantere, at EU-retten overholdes, og sikre beskyttelsen af de grundlæggende rettigheder;
9.	minder om konklusionerne i EDPS' revisionsrapport om Europol af 16. december 2022, hvori specifikke kontroller af Europols datasæt vedrørende tredjelandsstatsborgere blev revideret; minder om, at EDPS fandt, at den generelle procedure for vurdering af oplysninger fra partnere om mindreårige (herunder mindreårige under 15 år) er tydelig og veludviklet; minder om, at EDPS fandt flere tilfælde, hvor den samme grad af mistanke (hvad angår klassificering) tilskrives oplysninger om mindreårige, der tilsyneladende har været indblandet i relativt små overtrædelser i en bredere kontekst af en organiseret kriminel gruppe, og at dette muligvis ikke når op på tærsklen for "streng proportionalitet"; understreger, at Europol er forpligtet til at overholde princippet om "streng proportionalitet", der er fastsat i artikel 30, stk. 1, i Europolforordningen; 
10.	noterer sig mediernes rapporter om påståede tilfælde af interessekonflikter hos tidligere Europol-ansatte; bemærker, at Ombudsmanden den 20. december 2023 indledte en undersøgelse af, hvordan agenturet håndterede to tidligere medarbejderes skift til stillinger forbundet med bekæmpelse af seksuelt misbrug af børn online; bemærker agenturets svar om, at det undersøgte rapporterne og bl.a. meddelte, at der ikke var konstateret interessekonflikter hos tidligere medarbejdere; opfordrer til, at påstandene undersøges grundigt, og at resultatet heraf indberettes til dechargemyndigheden. 

